NEUVOSTON ASETUS (ETY) N:o 3155/90,

annettu 29 päivänä lokakuuta 1990,

yhteisön Irakin ja Kuwaitin kanssa käymän kaupan estämiseksi annetun asetuksen (ETY) N:o 2340/90 laajentamisesta ja muuttamisesta

EUROOPAN YHTEISÖJEN NEUVOSTO, joka

katsoo, että

jäsenvaltioiden ulkoasiainministerit ovat 1 ja 6 sekä 7 päivänä lokakuuta 1990 vahvistaneet uudelleen olevansa vakuuttuneita siitä, että Yhdistyneiden Kansakuntien turvallisuusneuvoston päättämän Irakia koskevan kauppasulun täydellinen toteuttaminen on olennainen edellytys kriisin ratkaisemiseksi rauhanomaisesti,

neuvosto on antanut 8 päivänä elokuuta 1990 asetuksen (ETY) N:o 2340/90(1) yhteisön Irakin ja Kuwaitin kanssa käymän kaupan estämisestä,

ottaen huomioon tilanteen pahenemisen mainitun asetuksen antamisen jälkeen yhteisö ja sen jäsenvaltiot vahvistavat julistuksissaan 7 ja 17 päivänä syyskuuta 1990 tarpeen toteuttaa Yhdistyneiden Kansakuntien turvallisuusneuvoston päätöslauselmat n:o 660, 661 ja 666 (1990) sekä vakaan päätöksensä toteuttaa tehokkaita toimia; yhteisö ja sen jäsenvaltiot sopivat varmistavansa yhteisön lainsäädännöllä Yhdistyneiden Kansakuntien turvallisuusneuvoston päättämien Irakin ja Kuwaitin kauppaa koskevien toimenpiteiden yhtenäisen toteuttamisen yhteisössä,

Yhdistyneiden Kansakuntien turvallisuusneuvosto on päätöslauselmassaan n:o 670 (1990) päättänyt, että valtiot toteuttavat kaikki aiheelliset toimenpiteet varmistaakseen kauppasulun tehokkaan soveltamisen ilmakuljetuksissa,

Yhdistyneiden Kansakuntien turvallisuusneuvoston mainittujen päätöslauselmien mukaisesti on aiheellista sallia tiettyjen Kuwaitin laillisen hallituksen valvomien ja hyväksymien Kuwaitin oikeudellisten toimielinten harjoittaa tietyin edellytyksin toimintaansa jäsenvaltioiden kansallisen lainsäädännön mukaisesti,

asetuksen (ETY) N:o 2340/90 3 artiklan 1 kohdassa vapautetaan vientikiellosta Irakiin ja Kuwaitiin muun muassa yksinomaan lääkintäkäyttöön tarkoitetuttujen tämän asetuksen liitteessä lueteltujen tuotteiden toimittaminen,

mainitussa liitteessä luetellut lääketuotteet sisältävät tiettyjä tuotteita tai aineita, joita voitaisiin käyttää muuhun kuin yksinomaan lääkintätarkoituksiin,

sen vuoksi nämä tuotteet tai aineet poistetaan yksinomaan lääkintäkäyttöön tarkoitettujen tuotteiden luettelosta ja niiden vienti Irakiin tai Kuwaitiin kielletään,

mainitussa liitteessä tarkoitettujen tuotteiden Irakiin ja Kuwaitiin viennin riittävän tehokkaaksi valvomiseksi olisi asetettava tämän viennin edellytykseksi jäsenvaltioiden toimivaltaisten viranomaisten ennakolta myöntämä lupa,

jäsenvaltioiden ja komission välinen nopea tiedonvaihto myönnetyistä kiireellistä elintarvikeapua koskevista luvista on tarpeen, ja

ottaa huomioon Euroopan talousyhteisön perustamissopimuksen ja erityisesti sen 113 artiklan,

ottaa huomioon komission ehdotuksen,

ottaa huomioon Euroopan parlamentin lausunnon(2),

ON ANTANUT TÄMÄN ASETUKSEN:

1 artikla

1. Rajoittamatta asetuksessa (ETY) N:o 2340/90 vahvistettujen kieltojen soveltamista on kiellettyä heti tämän asetuksen tultua voimaan yhteisössä, myös sen ilmatilassa, yhteisön alueelta tai lentäen ja yhteisön lipun alla purjehtivilta aluksilta sekä kaikilta yhteisön kansalaisiltamuiden kuin taloudellisten palvelujen tarjoaminen, joiden tarkoituksena on edistää tai joiden vuoksi suositaan Irakin ja Kuwaitin taloutta:

i) kaikkea Irakissa tai Kuwaitissa tai näistä maista harjoitettua taloudellista toimintaa varten; tai

ii) jollekin seuraavista henkilöistä:

- kenelle tahansa Irakissa tai Kuwaitissa olevalle luonnolliselle henkilölle,

- mille tahansa Irakin tai Kuwaitin lainsäädännön mukaisesti perustetulle tai rekisteröidylle oikeushenkilölle,

- mille tahansa taloudellista toimintaa harjoittavalle toimielimelle (riippumatta siitä, sijaitseeko se Irakissa vai Kuwaitissa), jota Irakissa tai Kuwaitissa asuvat henkilöt tai siellä sijaitsevat toimielimet valvovat tai jotka ovat näiden maiden lainsäädännön mukaisesti perustettuja tai rekisteröityjä.

Edellytykset tämän kiellon soveltamiselle lentoliikenteeseen määrätään liitteessä I.

2. Kieltoa ei sovelleta posti- ja telepalveluihin eikä olemassa olevien sairaaloiden toiminnan kannalta tarpeellisiin lääketieteellisiin palveluihin eikä sellaisiin muihin kuin taloudellisiin palveluihin, jotka perustuvat ennen asetuksessa (ETY) N:o 2340/90 säädetyn kiellon voimaantuloa tehtyihin sellaisiin sopimuksiin tai sopimusehtojen muuttamiseen, joiden täytäntöönpano on aloitettu ennen tätä päivämäärää.

2 artikla

1. Asetuksen (ETY) N:o 2340/90 2 artiklan 2 kohdassa ja tämän asetuksen 1 artiklan 1 kohdassa ei kielletä liiketoimia eikä muiden kuin taloudellisten palvelujen tarjontaa Kuwaitin laillisen hallituksen valvomien ja hyväksymien oikeudellisten toimielinten kanssa Irakin ja Kuwaitin ulkopuolella.

2. Luettelo näistä toimielimistä julkaistaan Euroopan yhteisöjen virallisen lehden C-sarjassa.

3 artikla

Asetuksen (ETY) N:o 2340/90 liite korvataan tämän asetuksen liitteessä II olevalla liitteellä.

4 artikla

Asetuksen (ETY) N:o 2340/90 liitteessä tarkoitetun tuotteiden viennin edellytykseksi asetetaan jäsenvaltioiden toimivaltaisten viranomaisten ennakolta myöntämä lupa.

5 artikla

Liitteessä II olevassa B kohdassa tarkoitetuille tuotteille voidaan myöntää vientilupa ainoastaan, jos kyseessä ovat ilmaisten elintarvikkeiden toimitukset.

6 artikla

Jäsenvaltiot ilmoittavat komissiolle hätäelintarvikeapua koskevista toimenpiteistään kahden päivän kuluessa 5 artiklassa tarkoitetusta luvan myöntämisestä.

7 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 29 päivänä lokakuuta 1990.

Neuvoston puolesta

Puheenjohtaja

A. BATTAGLIA

(1) EYVL N:o L 213, 9.8.1990, s. 1

(2) Lausunto on annettu 26 päivänä lokakuuta 1990.

LIITE I

1. Kansainvälisessä sopimuksessa, sopimuksessa, luvassa tai tämän asetuksen voimaantuloa aikaisemmassa luvassa myönnettyjen oikeuksien tai asetettujen velvollisuuksien estämättä jäsenvaltiot kieltäytyvät antamasta alueeltaan lähtölupaa kaikille muita tavaroita kuin humanitaarisissa olosuhteissa elintarvikkeita kuljettaville ilma-aluksille, joiden määräpaikka on Irak tai Kuwait, tai ilma-aluksille, jotka kuljettavat tavaroita näistä maista muualle, jollei Yhdistyneiden Kansakuntien turvallisuusneuvoston tai päätöslauselmalla 661 (1990) perustetun komitean ja päätöslauselman 666 (1990) mukaisesti antamasta luvasta, tai yksinomaan lääkintätarkoituksiin toimitetuista tai yksinomaan UNIIMOGin käyttöön tarkoitetuista tavaroista muuta johdu.

2. Jäsenvaltiot kieltävät lennot ilmatilansa kautta kaikilta ilma-aluksilta, jotka laskeutuvat Irakiin tai Kuwaitiin niiden rekisteröintimaasta riippumatta lukuun ottamatta seuraavia olosuhteita:

a) ilma-alus laskeutuu Irakin tai Kuwaitin alueen ulkopuolelle jäsenvaltion osoittamalle lentokentälle, jotta se voidaan tarkastaa sen varmistamiseksi, että sillä ei kuljeteta päätöslauselmassa 661 (1990) tai päätöslauselmassa 670 (1990) kiellettyjä tavaroita, ja se voidaan pitää paikallaan tätä varten niin kauan kuin on tarpeen; tai

b) päätöslauselmalla 661 (1990) perustettu komitea on hyväksynyt kyseisen lennon; tai

c) Yhdistyneet Kansakunnat vahvistaa, että lento on tarkoitettu yksinomaan UNIIMOGin tarpeisiin.

3. Jäsenvaltiot toteuttavat kaikki tarvittavat toimenpiteet varmistaakseen, että kaikki niiden alueella rekisteröidyt ilma-alukset tai niiden käyttäjät, joiden päätoimipaikka tai vakinainen asuinpaikka sijaitsee niiden alueella, toimivat päätöslauselmien 661 (1990) ja 670 (1990) mukaisesti.

LIITE II

"LIITE

LUETTELO 3 ARTIKLAN 1 KOHDASSA TARKOITETUISTA TUOTTEISTA

A. Lääketuotteet

>TAULUKON PAIKKA>

B. Elintarvikkeet

Kaikki hätäavustustoimenpiteissä humanitaarisiin tarkoituksiin käytettävät elintarvikkeet."